„.3/ napirendi ponthoz:
Pénzügyi Bizottsági ülésen elfogadott módosító indítványnak megfelelő tartalmú rendelet-tervezet”
Mór Városi Önkormányzat Képviselő-testületének
24/2026. (X. 5.) önkormányzati rendelete
az önkormányzati tulajdonú nem lakás célú helyiségek bérletéről szóló 32/2015. (VIII.31.) önkormányzati rendelet módosításáról
[1] E rendelet célja a móri 2570/1 hrsz-ú ingatlanon fennálló üzlet- és irodaház tetőtere, valamint istállóépület helyiségei bérbeadási szabályainak felülvizsgálata.
[2] Mór Városi Önkormányzat Képviselő-testülete a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 36. § (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 9. pontjában meghatározott feladatkörében eljárva, Mór Városi Önkormányzat Képviselő-testületének az önkormányzat szervezeti és működési szabályzatáról szóló 5/2015. (IV.1.) önkormányzati rendelete 30. § (4) bekezdésében biztosított véleményezési jogkörében eljáró Pénzügyi Bizottság és Településfejlesztési Bizottság véleményének kikérésével a következőket rendeli el:
1. §
(1) Mór Városi Önkormányzat Képviselő-testületének az önkormányzati tulajdonú nem lakás célú helyiségek bérletéről szóló 32/2015. (VIII.31.) önkormányzati rendelete (a továbbiakban: rendelet) 11/A. § (2) bekezdése helyébe a következő rendelkezés lép:
„(2) A pályázati kiírásban a következő feltételeket kell kikötni:
a)	a bérlő köteles a kiírásban részletezett, az alap infrastruktúra kialakításához szükséges beruházásokat elvégezni, amelyek nettó értékének 80%-át a fizetendő bérleti díjba beszámíthatja;
b)	a bérlő jogosult az a) pontban meghatározott beruházások körét meghaladó, a bérleményben folytatni kívánt tevékenységéhez szükséges, a bérleményüzemeltetővel és a Móri Polgármesteri Hivatal Városfejlesztési és -üzemeltetési Irodájával egyeztetett és a pályázatában részletezett beruházásokat is elvégezni, azonban annak bérleti díjban történő beszámítására nem jogosult;
c)	a pályázó köteles az a) és b) pont szerinti beruházásokra vonatkozóan az elvégzendő munkák részletes leírását és költségvetését, továbbá azok elvégzéséhez szükséges fedezet rendelkezésre állásáról szóló nyilatkozatot a pályázatához csatolni;
d)	a bérlő tudomásul veszi, hogy amennyiben a bérleti szerződés bármilyen jogcímen a szerződésben rögzített határidő előtt megszűnik vagy megszüntetésre kerül, úgy a bérlő a beruházásainak megtérítése iránti igényt vagy követelést még jogalap nélküli gazdagodás címén sem terjeszthet elő sem a bérbeadóval, sem a tulajdonossal szemben;
e)	az 5. § (3) bekezdés i) pontjától eltérően 4 havi induló bérleti díjnak megfelelő ajánlati biztosítékot köteles a pályázó befizetni.”
(2) A rendelet 11/A. § (5) bekezdése helyébe a következő rendelkezés lép:
„(5) A bérleti díj fizetésének kezdő időpontja a bérlemény hasznosítási céljának megfelelő, nyertes pályázatban rögzített műszaki tartalom szerinti rendeltetésszerű használatra alkalmas kialakítása (e § alkalmazásában a továbbiakban: a beruházás befejezése), de legfeljebb a pályázatban a beruházásra meghatározott véghatáridő.”
(3) A rendelet 11/A. §-a a következő (6) és (7) bekezdéssel egészül ki:
„(6) Amennyiben az (5) bekezdésben foglaltak alapján a bérleti díj fizetés a beruházás befejezését megelőzően megkezdődik, úgy a beruházás befejezéséig megfizetett bérleti díjakra nem alkalmazható a (2) bekezdés a) pontjában meghatározott beszámítás.
(7) Amennyiben a bérleti szerződés a bérlő érdekkörébe eső okból – így különösen a bérlő bármely szerződésszegése, a fizetési kötelezettségek elmulasztása, vagy a (4) bekezdésben meghatározott határidők és feltételek teljesítésének elmaradása miatt – kerül felbontásra vagy megszüntetésre, a bérlő által befizetett ajánlati biztosíték teljes egészében a bérbeadót illeti meg, amely nem érinti a bérbeadó esetleges kártérítési igényét a biztosíték összegét meghaladó károk tekintetében.”
2. §
A rendelet 12. §-a a következő (1a) bekezdéssel egészül ki:
„(1a) Az (1) bekezdéstől eltérően a 11/A. § (1) bekezdésében meghatározott ingatlanokra kötött bérleti szerződés esetében az óvadék összege 4 havi bérleti díjnak megfelelő összeg.”
3. §
Ez a rendelet a kihirdetését követő napon lép hatályba.

